แม่ทัพภาคที่ 4 สั่งการตรวจสอบคลิปเสียงที่เผยแพร่ทางเน็ต เบื้องต้นพบว่าเป็นเพียงข่าวลือที่มีเจตนา เพื่อให้เกิดความวุ่นวาย
แม่ทัพภาคที่ 4 สั่งการตรวจสอบคลิปเสียงที่เผยแพร่ทางเน็ต เบื้องต้นพบว่าเป็นเพียงข่าวลือที่มีเจตนา เพื่อให้เกิดความวุ่นวายพันเอก ปราโมทย์ พรหมอินทร์ โฆษกกองอำนวยการรักษาความมั่นคงภายในภาค 4 ส่วนหน้า เปิดเผยว่า จากกรณีกลุ่มผู้ไม่หวังดีปล่อยคลิปเสียงในสังคมออนไลน์และภายหลังได้มีการแชร์คลิปเสียงและข้อความกันอย่างแพร่หลายสร้างความหวาดกลัวและความตื่นตระหนก ส่งผลกระทบต่อวิถีชีวิตของพี่น้องประชาชนอย่างกว้างขวางนั้น ในการนี้ กอ.รมน.ภาค 4 สน. ขอชี้แจงว่า แม่ทัพภาคที่ 4 /ผอ.รมน.ภาค 4 ได้สั่งการให้หน่วยทำการตรวจสอบข่าวดังกล่าวแล้ว ในเบื้องต้นพบว่าเป็นเพียงข่าวลือที่มีเจตนา เพื่อให้เกิดความวุ่นวาย ปัจจุบันอยู่ระหว่างการสืบค้นและขยายผลไปยังบุคคลผู้ผลิตและปล่อยข่าวดังกล่าว เพื่อมาลงโทษ ตามกระบวนการตามกฎหมายต่อไป รวมถึงการแจ้งเตือนข่าวความเคลื่อนไหวของกลุ่มผู้ก่อเหตุรุนแรงจะต้องเป็นข่าวที่ผ่านการรับรองจากหน่วยงานความมั่นคงของ กอ.รมน.ภาค 4 ส่วนหน้าเท่านั้น ดังนั้นหากมีการตรวจพบข่าว ในลักษณะดังกล่าว ขออย่าได้ตื่นตระหนกและให้มีการสอบถามเจ้าหน้าที่ให้ได้ข้อสรุปก่อนแชร์หรือส่งต่อสำหรับในช่วงที่ผ่านมา นอกจากกลุ่มผู้ก่อเหตุรุนแรงพยายามสร้างสถานการณ์ความรุนแรงอย่างต่อเนื่องแล้ว ยังพบว่ากลุ่มผู้ไม่หวังดีที่ฉกฉวยโอกาสซ้ำเติมสถานการณ์ด้วยการปลุกระดมบิดเบือนข้อเท็จจริงและปล่อยข่าวลือในรูปแบบต่างๆ อย่างต่อเนื่อง เพื่อให้เกิดการตื่นตระหนกหวาดกลัว สร้างความปั่นป่วนและความวุ่นวายให้เกิดขึ้นในพื้นที่ ซึ่งเป็นพฤติกรรมที่เข้าข่ายผิดกฎหมายอาญา มาตรา 116 ข้อหายุยงปลุกปั่น เพื่อให้เกิดความปั่นป่วน ส่งผลกระทบต่อความมั่นคง จะต้องมีโทษจำคุกไม่เกิน 7 ปี สำหรับผู้ที่ส่งต่อหรือแชร์ข้อความดังกล่าว หากพบว่ามีเจตนาและจงใจส่งต่อก็จะเข้าข่ายการกระทำความผิด พ.ร.บ.คอมพิวเตอร์ มาตรา 14 มีอัตราโทษจำคุกไม่เกิน 5 ปี ปรับไม่เกิน 100,000 บาท หรือทั้งจำทั้งปรับ